Police y’ebidduka mu ggwanga lyonna etandise okukola bikwekweto okukwata emmotoka zonna ezaakubwa ebipapula olw’emisango egyazzibwa ku nguudo ezenjawulo.
Police etegezezza nti eemotoka ezisoba mu 50 zezaakakwatibwa mu kibuga Kampala, era zino zitwaliddwa ku CPS.
Mu ngeri yeemu police eragidde bannyini mmotoka abamaliriza okusasula sente ezibabanjibwa, nga bagenda banonayo mmotoka zabwe mu bifo gyezisimbiddwa.
Police egamba nti erina obuwumbi bwa shilling za Uganda 8 obutudde mu bipapula ebyakubwa mmotoka n’abagoba b’ebidduka, nga bino bitutte ekiseera nga tebisasulwa.
Aduumira police y’ebidduka mu Kampala n’emiriraano Rogers Kawuma Nsereko mu kwogerako ne CBS agambye tewali kuttira muntu yenna ku liiso, era naasaba abagoba b’ebidduka bonna abalina ebipapula babe bagonvu eri police babisasule.
Kawuma mungeri yeemu asabye bannyini bidduka abalina ebipapula ebingi bagezeeko okutandika okusasulako mu mpolampola, nga kino kyekiyinza okubatasaako mu kifo ky’okukweka emmotoka nti kubanga ebikwekweto sibyakuyimirira.
Nsereko era agambye nti tebalina ntegeeragana yonna gyebaatuseeko ne taxi ezitanasasula, n’abawa gabuwa nti buli taxi ebipapula byagikubwa ku bwayo, era nnyiniyo bwasaanye agende asasule awatali kwekwasa nsonga yonna.
Ssempijja Muhammed nga mukulembeze w’abagoba ba taxi mu Paaka ya Namayiba, alaze okutya nti ebikwekweeto bino byandizibuwaa entambula olw’abamu ku bannyini mmotoka okusalawo okugira nga bazisimbye nga tezikola olw’obutaba na sente kusasula bipapula.
Mungeri yeem Rashid Ssekindi nga ye ssentebe w’abagoba ba taxi mu Kampala asabye police eddemu yekeneenye ebipapula ebyakubwa mmotoka ezenjawulo emyaka egiyiseeko, byagambye nti ebimu tebigibwanga mu byuma byayo wadde ng’ezimu zaabisasula.
lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn